København, 15. marts 2013  
  
VEGA & Live Nation præsenterer **Få en koncert med Japandroids med i købet til The Gaslight Anthem**  
*Når det amerikanske rockband The Gaslight Anthem gæster Store VEGA den 3. april, er det med rockduoen Japandroids som support. Her giver Japandroids ikke bare et kort opvarmningsshow, men en hel times koncert.*

På hele deres europæiske turné tager det amerikanske rockband The Gaslight Anthem den energiske garagerock-duo [Japandroids](http://japandroids.com/) med. Duoen stammer fra Canada og består af guitarist og sanger Brian King og trommeslager David Prowse. I 2009 udgav Japandroids deres debutalbum *Post-Nothing*med skramlet garagerock fyldt med ungdomsrastløshed og høj energi, som på “[Young Hearts Spark Fire](http://www.youtube.com/watch?v=pRSSKtQHhxA)”.   
  
**Ungdommelig hyldest til rocken**  
Siden da har Japandroids turneret aktivt, og sidste år udgav de deres andet album, *Celebration Rock*, der, som titlen antyder, er en hyldest til god, gedigen, festlig rock’n’roll. Fra det album kan man høre nummeret ”[The House That Heaven Built](http://www.youtube.com/watch?v=TRVCtbfuDqw)” og se den tilhørende video med klip fra Japandroids’ hektiske koncerter og turnéliv.  
  
Når Japandroids gæster koncerten med The Gaslight Anthem er det ikke kun med et kort supportshow, men med en times koncert. Så hvad enten man kommer i Store VEGA den 3. april for at høre The Gaslight Anthem eller Japandroids, er der fuld musikalsk valuta for pengene.

**Rock med Springsteen som forbillede**  
De fire fyre i New Jersey-bandet [The Gaslight Anthem](http://www.thegaslightanthem.com/" \l "!All" \t "_blank) deler mere end hjemstat med Bruce Springsteen. Springsteen er også det musikalske forbillede for The Gaslight Anthems rock, hvis tekster kredser om arbejderklassen, ung kærlighed og bitter nostalgi. Mikset med bandmedlemmernes egne rødder i punkmusikken, slog The Gaslight Anthem igennem i 2008 med albummet *The ‘59 Sound.*  
  
The Gaslight Anthem har givet højt profilerede koncerter på nogle af de største festivaler i verden, blandt andet Glastonbury, Lollapalloza, Bonnaroo og Rock Am Ring – samt Roskilde Festival og NorthSide Festival.

Nu gæster The Gaslight Anthem VEGA med deres ærkeamerikanske, klassiske rock fra det nyeste album, *Handwritten,* mikset med ældre hits som ”[Old White Lincoln](http://www.youtube.com/watch?v=cIlGPWVZIGM)” og ”[Great Expectations](http://vimeo.com/3380314)”. Med Japandroids som værdigt selskab.

**Fakta om koncerten**  
The Gaslight Anthem (US) & Japandroids (CAN)  
Onsdag den 3. april kl. 20.00   
Store VEGA, Enghavevej 40, 1674 Kbh. V   
Pris: 250 kr. + gebyr   
Billetter købes via VEGAs hjemmeside, Billetnet og på posthuset.  
[Læs mere og køb billet til koncerten med The Gaslight Anthem og Japandroids.](http://vega.dk/arrangementer/the-gaslight-anthem-9544.html)

For yderligere oplysninger kontakt venligst

Camilla Grausen

Kommunikationsmedarbejder, VEGA  
cg@vega.dk